Facebookista tehdyt uudet paljastukset ja yhtiön tapa reagoida siihen todistavat, että somejätistä on tullut aidosti vaarallinen, kirjoittaa Ilta-Sanomien digitoimittaja Henrik Kärkkäinen.

Facebookista nousi julkisuuteen viime viikon lopulla uusia tietoja, jotka saattavat somejätin entistä synkempään valoon. Brittiparlamentissa julkaistiin 250 sivua Facebookin sisäistä kirjeenvaihtoa (pdf), joka liittyi Six4Three-nimisen yhtiön oikeusprosessiin.

Kirjeenvaihto tuo esille hyvin kyseenalaisia menettelytapoja. Niissä Facebookin työntekijät vaihtavat viestejä siihen liittyen, miten nämä voisivat vakoilla käyttäjiensä puhelimien soittohistoriaa ilman, että käyttäjät asiaa itse huomaavat. Toteutuksessa ollutta hanketta kuvailtiin kirjeenvaihdossa ”pr-mielessä vaaralliseksi”.

Samalla kävi ilmi, miten Facebook oli lupaustensa vastaisesti tutkinut mahdollisuutta myydä suoraan käyttäjiensä tiedot ulkopuolisille.

Paljastukset tulivat heti sen perään, kun oli käynyt ilmi, että Facebook oli palkannut PR-yhtiön mustamaalaamaan poliittisia vastustajiaan. Kun yhtiö jäi kiinni, se vyörytti syyn viestintäjohtaja Elliot J. Schragen niskoille.

Se mikä kuviossa on pelottavinta, on Mark Zuckerbergin reaktio. Facebookin toimitusjohtaja sanoi, ettei hän tiennyt asiasta.

Se on heikoin selitys, jonka toimitusjohtaja voi missään tilanteessa antaa.

Jos hän ei tiennyt asiasta, hän ei ole tehtäviensä tasalla. Se on eroperuste.

Jos hän valehtelee, se on eroperuste.

Toisin sanoen Facebookista on kasvanut hirviö, joka ei ole enää johtajansa hallinnassa. Toinen vaihtoehto on se, että miljardien ihmisten tiedot omistava Facebook on petokselle ja valehtelulle perustuva instituutio.

Kannattaa muistaa, ettei Facebook ole vieläkään kertonut kunnolla 30 miljoonan käyttäjän tietoja koskevasta tietomurrosta.

Facebook on liian iso kaatumaan

Mitä Facebookille pitäisi tehdä? Suuret linjat ovat amerikkalaisten lainsäätäjien käsissä, sillä Facebook on osoittanut kiertävänsä EU:n lainsäädäntöä, minkä ehtii. Tästä todistavat niin salassa tehty ihmisten puhelinnumeroiden haaliminen, käyttäjiltä kerättyjen tietojen panttaaminen ja ihmisten harhauttaminen kasvontunnistuksen hyväksymiseen tietoturvaehtojen hyväksymisen varjolla.

Tähän asti amerikkalaisten halu suitsia Facebookin toimintaa ei ole ollut kovin suurta.

Facebook voi myös olla liian suuri kaatumaan. Sillä on käytössään niin suuri määrä rahaa, lobbausvoimaa ja vaikutusvaltaa, että se on jo lain yläpuolella. Moraalisen toiminnan horisontti jäi taakse jo aikoja sitten.

Toinen Facebookin kaatumisen estävä asia on se, että ihmiset ovat investoineet siihen liikaa aikaa, vaivaa ja henkilökohtaisia muistojaan, kuten valokuvia.

Tavallinen ihminen voi kuitenkin tehdä muutamia asioita. Niistä ehkä tärkein on se, että kohtelet kaikkea palveluun lähettämääsi tietoa, kuin kirjoittaisit sen koko maailmalle – oli sitten kyseessä luottokorttinumeron antaminen kaverille, herkistely salarakkaan kanssa tai pomon haukkuminen.

Se kaikki nimittäin voi olla joku päivä julkista.